  Майя Бывальцева 11-тӥ гудырикошконэ Алнан ёросысь Асан (Нижнее Асаново) черкогуртын ӵыж выль лулчеберет юртэз усьтӥзы. Лэсьтӥськон ужъёслы но ужан тӥрлыклы «Культура» йӧскалык ӵектосъёсъя 20 миллион манет висъязы. Кызьы вераз ивортодэтъя «Удмуртия» агентстволы ужъюртлэн кивалтӥсез Лариса Боброва, выль юртын выль улон кутскоз. Вуж клубмы туж кема сылӥз ни вал. Сэре со клубез кесяса, пуктӥзы выльзэ – январе кутскизы пуктыны, сизьым толэзь куспын быдтӥзы. <…> Мон малпасько, али выль клубамы выль улон кутскоз Лариса Боброва, Асанысь лулчеберет юртлэн кивалтӥсезВыль лулчеберет юртсы вужезлэсь бадӟымгес пӧрмиз шуыны уг луы, но пушкыз вань туала куронъёслы тупа. Залэз 204 интылы. Кык кабинетэз, сцена сьӧрын гримёрной но костюмерной. Туалетъёсыз, ваньмыз вань – сцена сьӧрын но артистъёслы, холлаз но. Азьло потаськом вал педло Лариса Боброва, Асанысь лулчеберет юртлэн кивалтӥсезОзьы ик йӧскалык ӵектос улсын вань кулэ тӥрлык басьтӥзы: компьютер, тыл но крезьгур арбериос. Али Асанысь лулчеберет юртын бадӟымъёслэн «Тугоко» но «Ву буртчин» ансамбльёссы, пересьёслэн «Мыло-кыдо» коллективзы фольклор ӧръя ужало. Со сяна, арганчизы пиналъёсты пуньыосын шудыны дышетэ. Азьланяз театр ӧрез азьланьтыны малпало. Выль тӥрлык выль луонлыкъёс усьтэ. Выль коллективъёс, воксё мукетъёсыз, мед пӧрмылозы. Потэ, мукет направлениос мед луозы шуыса Лариса Боброва, Асанысь лулчеберет юртлэн кивалтӥсезАсан черкогурт пичи ӧвӧл, лулчеберет юрты буш уг улы, шуэ Лариса Боброва. Табере выль сцена вылэ мукет гуртъёсысь но коллективъёслэн потэмзы потэ ни – гастрольёсын лыктыны мылкыд карисьёслэсь черод кылдыӥз ни шуыны луоз. Тодэ вайытом, 2020-тӥ арын Удмуртиын «Культура» йӧскалык ӵектосэз быдэсъяны 66 миллион 500 сюрс манет уже кутозы. Выль культура юртъёс Сьӧлта ёросысь Кӧпка черкогуртын но Яр ёросысь Биграгуртын (Дизмино) усьтозы на. Тегъёс: Лулчеберет Удмуртия Алнаш лэсьтськон 100ар  